Donald Trumpin kannattaja henkeen ja vereen. Sellainen on 36-vuotias Eerik Heijari, joka tekee Yhdysvalloissa vaalityötä republikaanien presidenttiehdokkaan puolesta.

Heijari kulkee Seurasaaren luonnonkauniissa museosaaressa Helsingissä. Takana on työntäyteinen vuosi Yhdysvalloissa ja edessä kesäloma Suomessa.

Ajatukset pyörivät vielä Yhdysvalloissa, vaikka Seurasaarta kierretäänkin. Täällä häntä viehättävät rauha ja hiljaisuus – ruokkimisesta kesyyntyneet linnutkin yrittävät laskeutua olkapäälle.

"Yritän hivenen sivistää suomalaisia"

Mutta on hän Yhdysvaltoihinkin sopeutunut, vaalikampanjaan uppoutumista myöten.

– Jos karsii populismia pois, Trumpin näkemykset ovat aivan järkeviä, Eerik Heijari sanoo. Henrietta Hassinen / Yle

Donald Trump on suomalaiselle vähän yllättävä valinta. Räyhäkkä, rasistiseksikin sanottu Trump kun on aika kaukana pohjoismaisista ihanteista. Kerrotko Suomessa kavereille, että Trump on sinun valintasi?

– Kyllä kerron. Ja olen sitä valmis myös perustelemaan. Selitän rauhallisesti, miksi.

– Olen yrittänyt aavistuksen verran sivistääkin suomalaisia. Amerikkalaisista yli puolet on sitä mieltä, että he voisivat äänestää Trumpia. Mutta jos Suomessa Trumpin kannattajia on hyvin vähän, voi miettiä, ollaanko me täällä ihan oikeilla jäljillä.

Showmiehen rooli ei haittaa

Heijaria ei haittaa, että Trump on taustaltaan myös showmies, tosi-tv:n tähti. Hän pitää siitä, ettei Trump ole poliittisesti korrekti vaan laukoo suoraan, mitä ajattelee. Ennen muuta Heijari pitää Trumpin poliittisesta linjasta.

Myönteisintä hänestä on se, että Trump vastustaa korruptiota.

– Se on yksi merkittävimpiä syitä siihen, että hän on niin suosittu, Heijari sanoo.

Donald Trump puhuu Clevelandissa Ohiossa puoluekokouksen valittua hänet republikaanien presidenttiehdokkaaksi. Michael Reynolds / EPA

Heijarin mielestä päättäjien, virkamiesten ja suuryhtiöiden kähminnän täytyy loppua. Poliittiset päättäjät ja virkamiehet Washingtonissa ovat liian usein ajamassa vain omaansa eivätkä kansan etua, hän sanoo.

Heijaria miellyttää myös Trumpin talouspolitiikka. Verotusta kevennettäisiin kautta linjan ja liittovaltion hallintoa supistettaisiin.

"Yhdysvallat vapauden symboli"

Eerik Heijari on asunut kolme vuotta Yhdysvalloissa, muun muassa New Yorkissa, New Jerseyssä ja nyt Dallasissa. Elämä on heittänyt Nakkilasta Satakunnasta Yhdysvaltoihin, eri puolilla maailmaa toimivan ohjelmistoyhtiön palvelukseen.

Yhdysvallat on ollut Heijarille aina vapauden symboli. Hän yrittää viedä Suomeakin amerikkalaiseen suuntaan. Kotimaassa hän toteuttaa tätä arvopohjaa kokoomuspuolueessa.

Tehdään Amerikka suureksi jälleen! Trumpin kampanjan tunnuksia. Henrietta Hassinen / Yle

Olisiko Trump sitten sanojensa mittainen mies – eli toimisiko hän presidenttinä niin kuin ehdokkaana lupaa? Heijari veikkaa, että jonkin verran Trump muuttuisi, välttämättömyyden pakosta.

Liikemies poliitikkojen seurassa

– Nyt Trump on joutunut kilpailemaan ammattipoliitikkojen kanssa. Trump on lähtenyt liikemiehenä tähän kisaan.

Päätös kilpailla showmiesmeiningillä on ollut Heijarin mielestä oikea, koska ”sen Trumpin ihmiset tuntevat”. On etsitty näkyvyyttä ja sitä on saatu.

Heijari uskoo siis, että Trumpista tulisi presidentillinen. Mutta hän luotsaisi Yhdysvaltoja kuin yritysjohtaja.

"Puheet fasismista vastustajien propagandaa"

Yhdysvalloissa jotkut politiikan tarkkailijat ovat nähneet Trumpin menestyksessä merkkejä fasismin noususta (siirryt toiseen palveluun) maassa. Trumpin on todettu käyttävän suoranaisia valheita poliittisessa argumentoinnissaan.

Kielteisten arvioiden lista on pitkä. Trumpin sanotaan luovan eripuraa ja jakavan kansaa vihamielisiin leireihin. Hän myös etsii syntipukkeja. Hän käyttää aggressiivista kieltä ja ihannoi voimankäyttöä. Häntä on syytetty myös rasismista, naisvihasta ja ulkomaalaisvastaisuudesta.

Heijari on eri mieltä.

– Tämä on Hillary Clintonin ja demokraattien propagandaa. Koska demokraatit edustavat vähän hyssyttelevää linjaa, on loogista pelotella voimakkaalla johtajalla.

Republikaanien presidenttiehdokas Donald Trump, hänen poikansa Barron ja vaimonsa Melania Clevelandin puoluekokouksessa. Rinnalla varapresidenttiehdokas Mike Pence ja hänen vaimonsa Karen. Michael Reynolds / EPA

Arvostelijoiden mielestä Trumpin aggressioita ei voi pyyhkäistä sivuun noin vain. Hänen röyhkeyttään ja epäkunnioittavuuttaan pidetään uhkana jopa Yhdysvaltojen demokratialle (siirryt toiseen palveluun).

Trumpista kunnon vastavoima Putinille

Venäjän presidentistä Vladimir Putinista Trump on puhunut myönteisesti. Mutta tämä ei johdu siitä, että Trump ihailisi Kremlin johtajan autoritaarisuutta, sanoo Heijari. Osoittamalla kunnioitusta Putinille Trump osoittaa itse olevansa kova pelaaja.

– Hillary Clinton näyttää hieman heikolta Putinia vastaan. Trump sen sijaan on hyvä vastavoima Putinille, joka on tunnetusti itse hyvin voimakas johtaja.

Ehdokkaiden faktat suurennuslasin alla

Yhdysvaltalainen media vahtii jatkuvasti (siirryt toiseen palveluun) presidenttiehdokkaiden pysymistä totuudessa. Ehdokkaita yritetään saada kiinni virheellisistä tiedoista (siirryt toiseen palveluun), olivat ne sitten tietoista valehtelua tai vahinkoja. Trump on jäänyt kiinni perättömistä väitteistä huomattavasti useammin kuin Clinton.

– Trumpin ehdokkuus on loistava kasvun paikka republikaaneille. Trumpissa on liberaaleja piirteitä, mikä tuo uutta tuulahdusta puolueen vanhoillisiin ja uskonnollisiin piireihin, sanoo Eerik Heijari. Henrietta Hassinen / Yle

Esimerkiksi Dallasin poliisiampumisten jälkeen Trump sanoi: ”Yksitoista Yhdysvaltain kaupunkia on räjähtämispisteessä. Kovia marsseja kaikkialla Yhdysvalloissa. Vihaa! Ja sen aloitti raivohullu. Ja jotkut ihmiset vaativat hänen muistokseen hiljaista hetkeä. Tappajan muistoksi!”

Väitteet eivät ole totta. Tuollaisia joukkomarsseja ei ollut missään eikä hiljaista hetkeä vaadittu poliisien ampujan muistoksi.

Yhdysvalloissa moni media katsoo Trumpin tietoisesti valehtelevan. Sopiiko valehtelusta kiinni jäänyt henkilö presidentiksi?

– Ei tämä ole mahdoton ongelma. Trump esiintyy eri vaalitilaisuuksissa kymmenissä tilaisuuksissa joka kuukausi ympäri Yhdysvaltoja. Hänellä ei ole valmiiksi kirjoitettuja puheita. Vaatii todella rautaisia hermoja, että pystyy pitämään sellaisen paletin koossa.

Heijari on valmis hyväksymään faktavirheitä kummallekin ehdokkaalle vaalikamppailun tuoksinassa.

"Iso muuri, siihen todella iso portti"

Ja sitten on tämä muuriasia. Jotta Meksikosta ei tulisi laittomasti siirtolaisia (eikä raiskaajia ja huumediilereitä varsinkaan), Trump on luvannut rakentaa rajalle muurin. Ja lähettää laskun siitä Meksikon viranomaisille.

Tässäkin Heijari ymmärtää Trumpia.

– Puhe muurista on ihan hyvää retoriikkaa – eihän ihmisiä laittomasti saisi päästää toisen valtion alueelle.

Heijarin mielestä Yhdysvaltain pitäisi ottaa Meksikosta niitä ihmisiä, jotka hakevat viisumia. Niitä perheitä, jotka ovat jonottaneet päästäkseen unelmiensa maahan Yhdysvaltoihin.

Henrietta Hassinen / Yle

Trumpin puheet muurista ovat lopulta enemmänkin symbolisia, arvioi Heijari. Mutta hän ei pidä mahdottomana, että joillekin kohdille rajaa 20 metriä korkea luomus voisi tullakin.

– Trumphan sanoi, että rakennetaan iso muuri, mutta tehdään siihen todella iso, kaunis portti, josta kaikki laillisesti tulevat ihmiset pääsevät kulkemaan, Heijari sanoo.

Syytökset narsismista eivät vakuuta

Entä sitten Trumpin luonne? Monet politiikan kommentaattorit arvioivat, että Trump on persoonallisuudeltaan narsisti. Patologisen itsekeskeinen ja suuruusharhoissaan elävä – ja tästä syystä sopimaton Yhdysvaltain presidentiksi ja ydinasenapin haltijaksi.

Heijari ei usko näihin arvioihin.

– Taitavat olla Hillaryn puolen propagandaa. En näe asiaa näin. Jokaisen, joka asettaa itsensä medialle alttiiksi huippupaikoille, täytyy jollain tavoin luottaa itseensä. Epäterveellä tavalla itseensä luottavat henkilöt yleensä karsiutuvat jo aiemmassa vaiheessa.

Bisnesjärkeä ja terrorismin torjuntaa

Jos Heijarin suosikki eli Trump tulisi valituksi ja uusi presidentti saisi muuttaa maataan neljä vuotta mielensä mukaan… Millainen olisi Yhdysvallat, kun Trumpin ensimmäinen virkakausi kääntyisi lopuilleen?

Työllisyys olisi parantunut ja bisnesjärkeä tullut lisää Yhdysvaltain johtoon. Kansakunta olisi turvallisempi ja terrorismia olisi torjuttu. Vapauden ja yritteliäisyyden henki olisi vallannut alaa. Siinä Heijarin visiot Trumpin presidenttiydestä.

Trumpin kampanjan lippalakki. Henrietta Hassinen / Yle

Yhdysvalloissa ja muualla maailmassa moni pelkää Trumpin romuttavan kansanvaltaisia instituutioita. Moni kavahtaa miehen poliittista kokemattomuutta. Vielä useampi kavahtaa hänen vihapuheitaan.

Mutta Heijari pitää kokemattomuutta raikkaana, uuden politiikan tuulahduksena. Vihapuheille hän ei pane juuri painoa.

– Uskon vakaasti, että Trump voittaa vaalit. Veikkaan, että hänen ääniosuutensa osuu 50:n ja 60 prosentin väliin. Mitään murskavoittoa ei sentään tule.